b'\n_START_ARTICLE_\nKarl Vilhelm Nielsen\n_START_SECTION_\nUddannelse og erhvervskarriere\n_START_PARAGRAPH_\nHan har realeksamen fra Vejgaard \xc3\x98stre Skole i 1962 og studentereksamen fra Aalborghus Statsgymnasium tre \xc3\xa5r senere. I 1974 bestod han en juridisk embedseksamen fra Aarhus Universitet._NEWLINE_Han blev formand for Dansk Handicap Idr\xc3\xa6ts-Forbund i 1980 efter at have siddet i bestyrelsen i seks \xc3\xa5r, heraf de seneste fire \xc3\xa5r som n\xc3\xa6stformand. Han er desuden konsulent og chef for administrationen i Danmarks Psoriasis Forening, direkt\xc3\xb8r for PTU - Landsforeningen af Polio-, Trafik- og Ulykkesskadede fra 1985 til 1993 og formand for foreningen Servicehunde Til Handicappede siden 1998. Han har ogs\xc3\xa5 siddet i byr\xc3\xa5det i Ballerup Kommune mellem 2005 og 2013, valgt for Venstre (i begyndelsen som suppleant)._NEWLINE_Han var ogs\xc3\xa5 medstifter af Handicapidr\xc3\xa6ttens Videnscenter, som han var formand for frem til 2002. Han var n\xc3\xa6stformand for De Samvirkende Invalideorganisationer (nu Danske Handicaporganisationer) mellem 1990 og 2000 og medlem af den Internationale Paralympiske Komit\xc3\xa9 fra 2005 til 2009.\n_START_SECTION_\nSportskarriere\n_START_PARAGRAPH_\nHan har spillet 60 kampe p\xc3\xa5 landsholdet i k\xc3\xb8restolsbasketball, som han var med til at indf\xc3\xb8re i Dannmark, og ti kampe p\xc3\xa5 landsholdet i k\xc3\xb8restolsrugby. Han har ogs\xc3\xa5 vundet en bronzemedalje i bordtennis for hold. Han deltog desuden ved de Paralympiske lege i 1976, 1980 og 1984. I 1980 gennemf\xc3\xb8rte han som den f\xc3\xb8rste dansker et maratonl\xc3\xb8b i k\xc3\xb8restol, nemlig Copenhagen Marathon.'